Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 187/13/4402	Levice, 28.5.2013
EEČ : 2-31-54-2013

U Z N E S E N I E

Trestná vec:	obvinená XXXXX 
Prečin:	Marenie výkonu úradného rozhodnutia podľa § 348 odsek 1 písmeno e Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno d (§ 9 odsek 1 písmeno e) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
         	pre prečin marenia výkonu úradného rozhodnutia podľa § 348 odsek 1 písmeno e/ Trestného zákona, ktorého sa dopustila tým spôsobom, že 
	napriek tomu, že jej uznesením Okresného súdu v Leviciach sp. zn. 2 Nt 79/2012 zo dňa 18.01.2013, právoplatným 18.01.2013 bolo uložené ochranné ústavné psychiatrické liečenie, ktorého výkon jej bol nariadený v Psychiatrickej nemocnici XXXXX a na výkon ktorého nastúpila dňa 11.02.2013 o 11.23 hod, dňa 11.02.2013 v čase o 16.15 hod túto nemocnicu bez vedomia zdravotníckeho personálu opustila takým spôsobom, že vošla do odomknutej izby oddelenia dlhodobej liečby pre ženy s voľným pohybom po oddelení, na ktorom bola umiestnená, kde vytlačila okno, cez ktoré následne z nemocnice ušla, čím podstatne sťažila výkon ochranného liečenia uloženého súdom,

lebo je trestné stíhanie neprípustné podľa § 9 odsek 1 písmeno e/ Trestného pioriadku.

Odôvodnenie:
          Poverený príslušník Obvodného oddelenia PZ Želiezovce, Odboru poriadkovej polície, Okresného riaditeľstva PZ v Leviciach (ďalej len „poverený príslušník PZ“) vydal uznesenie sp. zn. ORP-190/ZE-LV-2013 zo dňa 03.03.2013, ktorým podľa § 199 odsek 1 Trestného poriadku začal trestné stíhanie a súčasne § 206 odsek 1 Trestného poriadku vzniesol obvinenie XXXXX, narodenej XXXXX v Leviciach, trvale bytom XXXXX č. XXXXX, XXXXX, okres Levice pre prečin marenia výkonu úradného rozhodnutia podľa  § 348 odsek 1 písmeno e/ Trestného zákona, ktorého sa mala dopustiť na skutkovom základe uvedenom vo výrokovej časti tohto uznesenia.

          Prečinu marenia výkonu úradného rozhodnutia podľa  § 348 odsek 1 písmeno e/ Trestného zákona sa dopustí ten, kto marí alebo podstatne výkon rozhodnutia súdu alebo iného orgánu verejnej moci tým, že sa dopustí závažného konania, aby zmaril účel ochranného liečenia alebo ochrannej výchovy, ktoré mu uložil súd, alebo inak, najmä útekom z ústavu, takých rozhodnutí podstatne sťažuje.

	Spáchanie skutku obvinenou vyplýva okrem doznania obvinenej aj z výsluchu svedka XXXXX a zabezpečených listinných dôkazov, z ktorých vyplýva, že obvinená nastúpila súdom uložené ochranné psychiatrické liečenie, z ktorého svojvoľne odišla.

          V rámci vyšetrovania uvedeného prečinu boli do konania pribratí znalci z odboru zdravotníctva, odvetvia psychiatrie XXXXX a XXXXX, pričom zo záveru nimi vypracovaného znaleckého posudku vyplýva, že obvinená XXXXX (ďalej len „obvinená“) v čase spáchania skutku trpela a v súčasnosti trpí duševnou poruchou - shizoafektívnou poruchou, v dôsledku ktorej mala obvinená v inkriminovanom čase rozpoznávacie a ovládacie schopnosti vymiznuté. Obvinená sa v súčasnosti nachádza v stave sociálnej úzdravy a preto je schopná chápať zmysel trestného konania. Obvinená sa aktuálne podrobuje ochrannej psychiatrickej liečbe ústavnou formou, preto znalci nenavrhujú nariadenie ďalšej ochrannej liečby. 

          Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

          Podľa § 215 odsek 1 písmeno e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

          S poukazom na závery znaleckého posudku znalcov z odboru zdravotníctva, odvetvia psychiatrie boli zistené skutočnosti uvedené v § 23 Trestného zákona, a preto som rozhodol tak, ako je to uvedené vo výrokovej časti tohto uznesenia.

          Vychádzajúc zo všetkých uvedených skutočností bolo potrebné rozhodnúť tak, ako je to uvedené vo výrokovej časti uznesenia, pretože obvinený v čase skutku v dôsledku duševnej poruchy bol nepríčetný a preto nebol trestne zodpovedný.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Jarábek
prokurátor